Louise Elholm (V), 2024-04-19:
Tak for ordet.
Jeg er rigtig glad for at stå her i dag og skulle have en debat om rigsfællesskabet.
For hvad er rigsfællesskabet?
Jeg synes, at det er et stærkt samarbejde mellem tre lande – tre lande, som jeg holder utrolig meget af, og som jeg synes har nogle meget stærke bånd, som binder os sammen.
Vi har selvfølgelig historiske bånd, men vi har også familiære bånd.
Vi bor på kryds og tværs af hinanden.
Vi er en del af hinandens samfund og hinandens fællesskab.
Vi skal hele tiden forsøge at sikre, at det sker til alles fordel, at vi er opmærksomme på de behov, der er, at vi lytter til, hvad der kan gøre ondt og kan være træls, og at vi prøver på at forbedre det.
For mig at se har rigsfællesskabet rigtig stor værdi.
Jeg holder meget af det, og jeg holder meget af alle tre lande.
Så jeg er rigtig glad for at stå her i dag og diskutere rigsfællesskabet.
Jeg er også rigtig glad for at læse redegørelsen, som jo viser, at der er fremgang, både i Grønland og på Færøerne, og at man, til trods for at man har haft udfordringer, f.eks. i forbindelse med corona, har formået at få rejst det igen.
I forhold til Færøerne ser vi også positivt på de tiltag, der er gjort for at forbedre justits- og politiområdet med ensartet sagsbehandling på tværs af rigsfællesskabet.
I den her uge behandlede vi et lovforslag om muligheden for fodlænke på Færøerne.
Det er nogle af de rigtig positive ting, som vi arbejder med i forhold til rigsfællesskabet.
Men vi skal jo hele tiden være opmærksomme på, hvad vi yderligere skal se på.
I den kommende uge skal vi også behandle et lovforslag om retsplejelov for Grønland, og det ser jeg også frem til.
Så det synes jeg er rigtig, rigtig positivt.
Grønland er der også god økonomisk fremgang i med betydelige overskud på de offentlige finanser.
Noget af det, som allerede er blevet berørt i de tidligere taler, og som jeg også lige vil nævne her, er, at jeg jo også synes, at det er vigtigt, at vi har fokus på de socialt udsatte grønlændere, som bor i Danmark.
Det skønnes, at der er imellem 1.000 og 1.500 socialt udsatte grønlændere i Danmark, og det er vigtigt, at vi som samfund også gør en indsats for dem.
Jeg synes også, at det udenrigspolitiske og det sikkerhedspolitiske er emner, som vi skal være meget opmærksomme på.
I en situation med utryghed i verden og i en verden, hvor grænser lukkes, og hvor konflikter optrappes, har vi mere end nogen sinde brug for hinanden og brug for de fællesskaber, vi er en del af internationalt.
Vi kan jo se, at det også er en udfordring, når vi kigger på samarbejdet i det arktiske, hvor Rusland senest smækkede med døren til Arktisk Råd, og det er jo rigtig, rigtig kedeligt.
Derfor er det også rigtig positivt, at vi fremadrettet også snart har formandskabet for Arktisk Råd, og der er det vigtigt, at vi sammen også får kigget på, hvad der er det vigtige her, og hvad det ligesom er, der skal føres til dørs.
For det er vigtigt, at vi ser grundigt på det.
Der ser vi Grønlands præsentation af deres udenrigs-, sikkerheds- og forsvarspolitiske strategi som et godt, solidt grundlag for samarbejdet fremadrettet.
Så har vi også hele det europæiske.
EU har jo fyldt meget, både på Færøerne og i Grønland, og med rette.
Når verden trænges og grænserne vokser, har vi brug for de fællesskaber, vi kan finde, og selv om hverken Færøerne eller Grønland er medlem af EU, har vi stadig væk brug for samarbejdet.
EU har åbnet kontor i Nuuk.
På den måde får man jo en direkte linje, men også Færøerne, som ønsker en bedre handelsaftale med EU, skal vi være opmærksomme på og prøve at hjælpe godt på vej.
Til sidst vil jeg lige berøre nogle af de ting, der er sket på Færøerne her på det seneste.
Jeg ved, at Færøerne har et ønske om selvstændig repræsentation i Nordisk Råd.
Jeg ved godt, at det er der stadig ikke noget flertal for i Nordisk Råd, men jeg synes jo stadig væk, at det er vigtigt, at vi arbejder for – så godt som det er muligt – at Færøerne føler sig ordentligt repræsenteret, også i det nordiske.
For mig at se bygger vores velfungerende rigsfællesskab på et grundlag af et solidt samarbejde og en åben dialog, og det er vigtigt, at vi lytter til de frustrationer, som der kan være, og at vi er imødekommende og lydhøre over for hinanden og finder ud af, hvor skoen trykker, og hvor vi kan forbedre vores samarbejde.
For det er et samarbejde.
Apropos samarbejde vil jeg også gerne takke for det gode samarbejde, som jeg har med alle jer fire nordatlantiske medlemmer.
For det vil vi i hvert fald gerne gøre, hvad vi kan, for.
Så tusind tak for samarbejdet, og tak for ordet.